钦定古今图书集成/方舆汇编/职方典/第1508卷 > 《元珠观记》明·张志淳
## 钦定古今图书集成/方舆汇编/职方典/第1508卷 > 《元珠观记》明·张志淳

蒙城之东山数里许，旧有元珠观基。旧之创始无考。
相传唐之中叶，蒙氏盛强，蜀人有以黄白之术售于
蒙诏者，蒙人俾即其地设蒙化观，以为修炼之所，今
之观，其遗墟也。蒙氏中微，台殿榛芜，几何年矣。天朝
宣德纪元，今观主王仲元之父德清，乃儒官之裔，流
寓蒙中，感异人指授，得祈禳神术，蒙人长少亦咸以
异人礼之。尝从靖远伯王公建奇功，为势家所嫉，乃
即观基之旁构屋数椽，星冠缁服，托迹老氏以自废。
是盖儒者之用权，知德清者亦不以是少之。德清卒，
葬于其山，屋当东北，有神道焉。葬未几，仲元与其伯
氏俱壮，指其屋曰：“兹惟吾父栖神之所也，可使与彼
观居混乎？”仲元乃市材鸠工，谋于今太守左侯祯之
祖，即古观基构尊礼玉皇之殿，铸其像及他门廊庑
舍，凡观之所宜有者，豪右之家亦多义而助之。不数
年间，巨细毕举。又构数屋，集郡中学老氏者居之，以
奉其祀。扁曰“元珠”，还其旧也。仲元故儒家，少与伯氏
婚，宦族彻土之毛，其入足以自给。仲元偕其伯氏、仲
澄、仲明，日相与优游于厥父所构之堂，时烝时享，情
与文俱，足以慰所天于九原之下矣。若观中之有事，
与凡祝老氏者之营营，仲元概莫之与也。仲元读儒
书，通理道，尝沾隐疾，留心轩“黄”、“岐”扁之书，以自燮。蒙
中疤瘥，有不乞灵老氏而必之仲元以资其济者，岁
常数十百人，仲元不惮劳瘁，走而全之，弗以利。观旁
有一原，仲元将营以自老。出观西北数百武，有封蔚
然，其高可隐者是也。仲元为人，其笃于亲亲，笃于处
人，大率类此。元珠之建，意固有在是。乌可以凡为老
氏者例视之耶？